b'\n_START_ARTICLE_\nKartu\xc5\xa1a\n_START_PARAGRAPH_\nKartu\xc5\xa1a je pokon\xc4\x8den oval z ravno \xc4\x8drto pod njim, ki je v egip\xc4\x8danski hieroglifski pisavi ozna\xc4\x8deval faraonovo ime. Tako  ozna\xc4\x8devanje se je za\xc4\x8delo na za\xc4\x8detku \xc4\x8detrte dinastije med vladavino faraona Sneferuja. Ponekje so kartu\xc5\xa1e napisane tudi vodoravno. V takih zapisih je vodoravna \xc4\x8drta napisana pokon\xc4\x8dno na levi strani ovala. V egip\xc4\x8dan\xc5\xa1\xc4\x8dini se je kartu\xc5\xa1a imenovala \xc5\xa1enu in je bila v bistvu raztegnjen obro\xc4\x8d \xc5\xa1en \xe2\x88\x92 stilizirana zanka vrvi. V obdobju demotske pisave so se kartu\xc5\xa1e pisale kot oklepaji s pokon\xc4\x8dno \xc4\x8drto. _NEWLINE_Od petih kraljevskih imen sta se v kartu\xc5\xa1i pisali faraonovo prestolno ime (prenomen) in rojstno ime (nomen)._NEWLINE_V kartu\xc5\xa1i so se sprva pisala samo imena faraonov. Oval okoli imena je bil simboli\xc4\x8dna za\xc5\xa1\xc4\x8dita pred zlimi duhovi v zemeljskem in posmrtnem \xc5\xbeivljenju. Kasneje je kartu\xc5\xa1a postala simbol za\xc5\xa1\xc4\x8dite pred zlom. Stari Egip\xc4\x8dani so verjeli, da tisti, katerega ime je zapisano v kartu\xc5\xa1i, po smrti ne bo izginil. To vlogo so imele kartu\xc5\xa1e na krstah in sarkofagih._NEWLINE_V\xc4\x8dasih so se v grobove polagali tudi amuleti s kartu\xc5\xa1ami z imeni faraonov. Tovrstni pridatki so arheologom pogosto olaj\xc5\xa1ali datiranje groba in njegove vsebine. V nekaterih obdobjih egip\xc4\x8danske zgodovine so se izogibali pisanja amuletov z imeni, ker so se bali, da bodo pri\xc5\xa1li v roke nekomu,  ki bo dobil oblast nad nosilcem imena.\n_START_SECTION_\nEtimologija\n_START_PARAGRAPH_\nIzraz kartu\xc5\xa1a so prvi uporabili Napoleonovi vojaki, ki so opazili, da se simbol pogosto ponavlja na faraonskih ru\xc5\xa1evinah in so v njem videli podobnost s podolgovatim zavitkom smodnika za svoje strelno oro\xc5\xbeje (francosko cartouche).\n_START_SECTION_\nHieroglifa kartu\xc5\xa1a in polovi\xc4\x8dna kartu\xc5\xa1a\n_START_PARAGRAPH_\nNa kamnu iz Rosette se hieroglif kartu\xc5\xa1a na Gardinerjevem seznamu hieroglifov, ozna\xc4\x8den z V10,  uporablja za besedo ime (egip\xc4\x8dansko rn).  Hieroglif polovi\xc4\x8dna kartu\xc5\xa1a se je na Gardinerjevem seznamu hieroglifov, ozna\xc4\x8denem z V11,  v egip\xc4\x8dan\xc5\xa1\xc4\x8dini uporabljal za besede, ki so pomenile  rezati, deliti ali lo\xc4\x8diti. Kartu\xc5\xa1e z imeni faraonov na kamnu iz Rosette so Jeanu-Fran\xc3\xa7oisu Champollionu omogo\xc4\x8dile de\xc5\xa1ifriranje hieroglifov.'